als_Latn dik_Latn sag_Latn
Kapiteni i Tiranës pohon se, kundër Skënderbeut e kënaq edhe një barazim, nëse skuadra, pas kësaj ndeshjeje do të jetë ende në vendin e parë të klasifikimit
Andi TANKU
Java e 7-të e Superligës e dërgon Tiranën në Korçë, aty ku e pret një ndeshje delikate kundër Skënderbeut. Bardheblutë janë duke i dhënë dorën e fundit përgatitjeve për këtë sfidë të rëndësishme, pasi luhet kundër një rivali direkt dhe kampionëve në fuqi të vendit, plot 4 herë rresht. Megjithatë, ky fakt nuk e tremb aspak kapitenin e kryeqytetasve, Ervin Bulkun, i cili shprehet i bindur se nëse skuadra do të dalë në lojën e saj, atëherë misioni “Korçë” do të kalohet pa problem dhe me fitoren në favor të bardhebluve.
-Ndeshja e radhës është kundër Skënderbeut. Mund të cilësohet kjo sfidë si “transferta e ferrit” për Tiranën?
-Është një ndeshje delikate, sepse luajmë kundër një ekipi të fortë dhe që është kampion i vendit në fuqi. E vlerësojmë Skënderbeun si çdo kundërshtar tjetër, përtej atyre çka fituar këto vitet e fundit. Por kjo nuk mund ta justifikojë epitetin e një ndeshjeje “ferri” për Tiranën. Korça është një qytet i mrekullueshëm dhe me kulturë, ku mund të luash futboll i qetë. Besoj se atmosfera në shkallët e stadiumit do të jetë elektrizuese.
-Cili është synimi juaj në këtë sfidë?
-Sigurisht që shkojmë për të fituar. Tri pikët janë qëllimi ynë në këtë takim, edhe pse siç e thashë, do të jetë i vështirë, por jo i paarritshëm.
-Si e shihni përballjen Tirana-Skënderbeu krahasuar me atë të sezoneve të kaluara, kur korçarët nuk ishin një skuadër kaq e fortë sa sot?
-Sigurisht që më të fortë dhe më të kompletuar. Kanë në përbërje lojtarë me kualitet të padiskutueshëm dhe që vitet e fundit kanë dominuar kampionatin shqiptar. Kjo e bën edhe më interesant këtë takim. Kjo është arsyeja e vetme që e respektojmë Skënderbeun dhe qytetin e Korçës. Por nuk i ndryshon qëllimet tona për këtë transfertë. Jemi të bindur se do të luajmë vetëm për fitore.
-Sa e njihni skuadrën korçare?
-Njoh shumë futbollistë që janë në përbërje të Skënderbeut, por edhe trajnerin Josa, i cili më parë ka drejtuar edhe Tiranën.
-Mund të quhet pozitive për ju, fakti që njihni ndoshta mënyrën e lojës së trajnerit Mirel Josa?
-Me studimin e lojës së kundërshtarit merret trajneri ynë dhe unë e di se ai e ka përgatitur siç duhet këtë përballje. Kemi zhvilluar përgatitje serioze gjatë gjithë kësaj jave dhe shpresojmë që të jemi në gjendje të bëjmë më të mirën tonë në fushën e lojës. Nuk dua të merrem me hollësira se cilat janë pikat e forta dhe të dobëta të Skënderbeut, por mund të them se i njohim shumë mirë dhe dimë me saktësi se ku çalojnë. Jemi ndeshur shpesh herë në atë stadium dhe kemi arritur të marrin edhe tri pikët në fund.
-Një mesazh për tifozët e Tiranës, që pritet të jenë të shumtë në këtë transfertë.
-Më vjen mirë që do t’i kemi si mbështetje në këtë përballje të rëndësishme. Do t’iu kërkoja që të ishin të shumtë në shkallët e stadiumit të qytetit të Korçës. Në ndeshjet që do të luajmë në Tiranë nuk do t’i kemi pranë për të na mbështetur, për shkak të pezullimit nga ana e Komisionit të Disiplinës, por na ngushëllon fakti se do të na përkrahin në takimet që do të zhvillojmë në transfertë. Na kanë munguar gjatë sfidave të fundit, pasi ata janë forca jonë.
-Ju kënaq 1 pikë nesër në Korçë?
-Nëse do të jemi sërish në vend të parë, mund të them se po. Në takime të tilla, mes rivalësh, ekzistojnë në lojë të tria rezultatet dhe nuk përjashtohet asnjë prej tyre. Është e vështirë të bësh parashikime. E rëndësishme është që të dalim në lojën tonë. Nëse luajmë si kundër Partizanit, sidomos si në pjesën e parë të derbit, ku zhvilluam një paraqitje të mirë, mund të them se do t’ia dalim që edhe në Korçë të marrim rezultat pozitiv. Në ndryshim me takimin e fundit, duhet që të shfrytëzojmë më mirë rastet për shënim, pasi këtë herë duhen tri pikët.
-A është ky momenti që Tirana të tregojë vërtetë “dhëmbët” dhe të zhvillojë një ndeshje të madhe?
-Rëndësi ka që të konkretizojmë qëllimin për të cilin po udhëtojmë drejt kësaj transferte. Sesi, nuk ka rëndësi. Jemi në formë të mirë fizike dhe duhet ta konkretizojmë me sukses këtë sfidë kundër Skënderbeut.
Tremb Bushiç, s’luan në Korçë
Lajmi i keq vjen nga infermieria për trajnerin Gugash Magani. Tomislav Bushiç ka shfaqur probleme me gjurin e djathtë dhe është në dyshim për ndeshjen kundër Skënderbeut. Sulmuesi kroat i bardhebluve ka pësuar një dëmtim në ndeshjen kundër Sopotit për Kupë dhe në seancën e djeshme ka qenë i pranishëm vetëm si spektator. Pasdite ai ka kryer një rezonancë manjetike për të kuptuar më mirë mbi shkallën e dëmtimit.
Nuk dihet ende nëse Bushiç do të jetë në gjendje të rikuperohet për takimin me Skënderbeun që do të luhet nesër në Korçë, ndërsa stafi teknik i Tiranës është në pritje të përgjigjes së mjekëve të ekipit, të cilët sot do të dalin në një përfundim më të saktë. Problemi shëndetësor i sulmuesit kryesor të bardhebluve vjen në momentin e tij më të mirë, pasi në takimin e Kupës kundër Sopotit, ai arriti të shënonte 2 gola, duke kaluar në një farë mënyre edhe ngërçin psikologjik. Kujtojmë se Bushiç nuk shënonte që nga ndeshja kundër Elbasanit, në takimin e vlefshëm për javën e 4-t të Superligës.
Edhe pse kroati nuk ka shfaqur të njëjtën formë si te Vllaznia sezonin e shkuar, trajneri Magani i ka dhënë atij besimin e plotë duke besuar në aftësitë që sulmuesi zotëron, të cilat sigurisht janë të padiskutueshme. Pritej që në takimin kundër Skënderbeut, Tomislav Bushiç të ishte një nga pikat e referimit për skuadrën në fazën ofensive, por pas shqetësimeve të shfaqura dje, numri 1 i stolit të bardhebluve do të duhet të bëjë llogaritë pa njërin prej titullarëve. Në vend të tij mendohet se do të luajë Kagere, i cili do të jetë i vetëm në majën e sulmit të Tiranës në takimin kundër kampionëve të vendit.
Kartonët, rrezikojnë 4 lojtarë
Tirana gjatë këtyre javëve të para të kampionatit ka vuajtur shumë pezullimet e disa titullarëve për shkak kartonësh. 18 të verdhë dhe 3 të kuq. Këto janë shifrat e kartonëve të akorduar në dëm të bardhebluve në 6 javë kampionat. Ndërkohë që katër futbollistë rrezikojnë pjesëmarrjen me Kukësin nëse ndëshkohen me të verdhë nesër kundër Skënderbeut. Ervin Bulku, Seleman Ndikumana, Afrim Taku dhe Stivi Frashëri janë lojtarët që kanë nga dy kartonë të verdhë, çka do të thotë se janë në limit të plotësimit të numrit të kartonëve, tre të tillë. Për këtë arsye titullarët bardheblu duhet të tregohen të kujdesshëm për të mos humbur sfidën e ardhshme të Superligës që do të luhet të Tiranë, më 14 tetor kundër Kukësit.
Rikthehet Edvan Bakaj, Marsel Çaka shfaq probleme
Portieri i ardhur nga Laçi gjatë merkatos së verës, Edvan Bakaj do të jetë në stol në takimin kundër Skënderbeut. “Gardiani” i bardhebluve ka përfunduar dënimin e dhënë nga ana e Komisionit të Disiplinës me 5 ndeshje pezullim, pas kartonit të kuq të marrë javën e 2-të në takimin kundër Flamurtarit. Ai do të jetë në 18-shen e skuadrës, e cila do të grumbullohet nga trajneri Gugash Magani për ndeshjen kundër korçarëve. Ndërkohë që Edvan Bakaj rikthehet në dispozicion të stafit teknik të Tiranës, portieri tjetër i kryeqytetasve, Marsel Çaka ka shfaqur probleme pas dëmtimin që pësoi në ndeshjen kundër Sopotit, ku pas 45-minutave të para u zëvendësuar nga Stivi Frashëri. Mendohet se 19-vjeçari i portës bardheblu dhe Tomislav Bushiç janë mungesat e vetme të Tiranës në ndeshjen e nesërme kundër Skënderbeut, ndërsa pjesa tjetër e ekipit është në gjendje optimale për të luajtur në këtë sfidë mjaft të rëndësishme për Tiranën.
Formacioni, ja si luajnë nesër bardheblutë
Në takimin e nesërm ndaj korçarëve, trajneri i Tiranës, Gugash Magani, me shumë mundësi do të duhet të bëjë llogari pa Tomislav Bushiç. Në vend të tij pritet të aktivizohet nga minuta e parë, Medie Kagere. Sulmuesit nga Ruanda pritet t’i besohet një vend titullari në majën e repartit të avancuar te bardheblutë, i mbështetur nga treshja e mesfushës Ndikumana-Morina-Bakaj. Një skemë kjo e përdorur nga trajneri Magani edhe në ndeshjen kundër Partizanit. Fleksibiliteti dhe mundësia që kanë të tre lojtarët e mesfushës për t’u kombinuar në sulm bën që kryeqytetasit të shndërrohen në të paparashikueshëm përpara. Mesfusha do t’i besohet edhe një herë tjetër kapitenit Bulku dhe Karabecit, ndërsa mbrojtja sërish nuk lëviz në krahasim me atë që u hodh në fushë në derbin kundër Partizanit. Taku nga e djathta, Curri dhe Muça në qendër dhe Kalari në të majtë do të jenë lojtarët që së bashku me Frashërin në portë do të kenë detyrën për të ndalur sulmuesit e Skënderbeut. Rreshtimi i Tiranës në fushën e lojës pritet të jetë 4-2-3-1.
Klubi reagon për çështjen e tifozëve në Cërrik
Nga ajo që u bë me dije pas ndeshjes kundër Sopotit, takim i vlefshëm për Kupën e Shqipërisë që u luajt në qytetin e Cërrikut, tifozët bardheblu kanë shkaktuar trazira në stadiumin “Nexhip Trungu”. Por kjo gjë është hedhur poshtë nga ana e klubit bardheblu, që e cilësoi të pavërtetë këtë gjë, duke e quajtur një shpifje që kërkon të dëmtojë imazhin e skuadrës dhe të mbështetësve të saj. Në deklaratën e postuar në faqen zyrtare të “facebookut” të klubit bardheblu, bëhet me dije se në takimin kundër Sopotit nuk ka pasur përplasje mes tifozëve. Sipas asaj që mësohet nga burime të klubit të Tiranës bëhet e ditur se rasti i një tifozi, i cili e ka ekzagjeruar me batutat e tij pas vonesës së ambulancës nuk mund të përgjithësojë gjithë tifozët e skuadrës, ndërsa nuk bëhet fjalë për përplasje mes dy palëve, pasi në shkallët e stadiumit gjendeshin vetëm përkrahës asnjanës dhe jo ata të Sopotit. Megjithatë, pyetjes se pse është përhapur lajmi se ka pasur trazira në stadiumin “Nexhip Trungu”, klubi bardheblu nuk mund t’i japë një përgjigje të saktë dhe nuk e kupton arsyen e këtij trillimi.
als_Latn fuv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn